BMW i8

Το **BMW i8** ήταν ένα plug-in υβριδικό πολυτελές σπορ αυτοκίνητο, τύπου grand tourer, που κατασκευάστηκε από τη γερμανική αυτοκινητοβιομηχανία BMW, από τον Μάρτιο του 2014 έως τις 11 Ιουνίου 2020, σε συνολικά 20.448 αντίτυπα. Υπήρξε το δεύτερο, χρονολογικά, μοντέλο μαζικής παραγωγής που εισήγαγε το παρακλάδι της εταιρείας που ονομάζεται BMW i και ασχολείται ειδικά με τη δημιουργία ηλεκτροκίνητων μοντέλων, μετά το ηλεκτροκίνητο αυτοκίνητο πόλης BMW i3 που είχε μπει στην παραγωγή τον Σεπτέμβριο του 2013.

## Εισαγωγή και πωλήσεις

Το αρχικό πρωτότυπο αυτοκίνητο (concept car) αποκαλύφθηκε στο Σαλόνι Αυτοκινήτου της Φρανκφούρτης τον Σεπτέμβριο του 2009, υπό την ονομασία **BMW Concept Vision Efficient Dynamics**, και έφερε κινητήρα turbodiesel. Ένα δεύτερο πρωτότυπο αποκαλύφθηκε το 2011, υπό την ονομασία **BMW i8 Concept**, εισάγοντας έτσι το όνομα i8. Μάλιστα το δεύτερο πρωτότυπο εμφανίστηκε στην αμερικανική κατασκοπευτική ταινία δράσης του 2011 *[[Επικίνδυνη Αποστολή: Πρωτόκολλο Φάντασμα|Επικίνδυνη Αποστολή: Πρωτόκολλο φάντασμα]]*. 
[thumb|left|Το [Ταμπλό αυτοκινήτου|ταμπλό ενός BMW i8 Coupé κατά την παρουσίασή του στο Σαλόνι της Φρανκφούρτης τον Σεπτέμβριο του 2013.]]

Ακολούθησε μια σειρά νέων δοκιμαστικών κόνσεπτ και, μετά από 4 έτη, η τελική εκδοχή παραγωγής του BMW i8 παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 2013. Η εκδοχή παραγωγής, αντί για κινητήρα ντίζελ τούρμπο, έφερε βενζινοκινητήρα με τούρμπο, ο οποίος ήταν 3-κύλινδρος σε σειρά (I3), κυβισμού 1.499 cm³ και ισχύος 231 hp στις 5.800 στροφές το λεπτό. Ο ηλεκτροκινητήρας του μοντέλου είχε αρχική ισχύ 131 hp και από τον Μάιο του 2018, όταν μπήκε στην παραγωγή και η εκδοχή ημι-καμπριολέ, απέδιδε 143 hp και στις δύο εκδοχές αμαξώματος.

Τελικώς, η μαζική παραγωγή του i8 ξεκίνησε τον Απρίλιο του 2014 και κυκλοφόρησε για πρώτη φορά παγκοσμίως στη Γερμανία, τις πρώτες ημέρες του Ιουνίου του 2014, για τη σεζόν (model year) του 2015, με βασική τιμή τότε στα 126.000 ευρώ (ισοδύναμη με 169.000 δολάρια με την τότε ισοτιμία). Οι πρώτες παραδόσεις στις ΗΠΑ ξεκίνησαν τον Αύγουστο του 2014, επίσης για τη σεζόν του 2015, με βασική τιμή τότε στα 135.925 δολάρια. Έως τις αρχές Νοεμβρίου του 2016, οι συνολικές πωλήσεις διεθνώς είχαν ξεπεράσει τα 10.000 αντίτυπα, με αποτέλεσμα το BMW i8 να γίνει τότε το πρώτο σε πωλήσεις παγκοσμίως plug-in υβριδικό σπορ αυτοκίνητο. Οι κορυφαίες σε πωλήσεις αγορές του i8 ήταν οι Ηνωμένες Πολιτείες, το Ηνωμένο Βασίλειο, η Γερμανία, η Κίνα και ο Καναδάς.

## Επιδόσεις και οικονομία
thumb|left|Το σαλόνι ενός BMW i8 Coupé του 2016.

Ο αεροδυναμικός συντελεστής Cd του BMW i8 είναι μόλις 0,26 και η επιτάχυνση 0-100 km/h (0-62 mph) έρχεται σε μόλις 4,4 δευτερόλεπτα, ενώ η τελική ταχύτητα περιορίζεται ηλεκτρονικά στα 250 km/h (155 mph). Παράλληλα, σύμφωνα με την επίσημη μέτρηση της NEDC επιτυγχάνει μέση κατανάλωση μόλις 2,1 λίτρα στα 100 χιλιόμετρα ή 112,0 μίλια το γαλόνι ΗΠΑ, ενώ οι εκπομπές διοξειδίου του άνθρακα (CO2) είναι NEDC μόλις 49 gr/km. Επίσης, οι μετρήσεις της ανεξάρτητης Υπηρεσίας Περιβαλλοντικής Προστασίας (Environmental Protection Agency / EPA) των ΗΠΑ έδειξαν μέση οικονομία καυσίμων, σε συνδυαστικό κύκλο, για το i8 στα 76 μίλια το γαλόνι ΗΠΑ, δηλαδή 3,1 λίτρα στα 100 χιλιόμετρα, καθώς και 29 μίλια το γαλόνι ΗΠΑ, δηλαδή 6,7 λίτρα στα 100 χιλιόμετρα σε λειτουργία αποκλειστικά με τον βενζινοκινητήρα με τούρμπο και 1.5 λίτρων, όταν έχει αδειάσει εντελώς η μπαταρία.

## i8 Roadster
[thumb|left|[Πλευρά οδήγησης|Δεξιοτίμονο BMW i8 Roadster στο Ηνωμένο Βασίλειο, σε φωτογραφία στις 21 Ιουλίου 2018, λίγο μετά την εισαγωγή του στη χώρα αυτή.]]

Τον Μάιο του 2018, εκτός της κλειστής έκδοσης κουπέ **i8 Coupé** μπήκε στην παραγωγή και μια εκδοχή ημι-καμπριολέ, το **BMW i8 Roadster**, η οποία αύξησε τη χωρητικότητα της μπαταρίας στα 11,6 kWh. Η έκδοση αυτή έχει μόνο 2 θέσεις στο σαλόνι αντί για 2+2, καθώς η αναδιπλούμενη οροφή του, που είναι ηλεκτρικά ρυθμιζόμενη και αποτελείται από 2 τμήματα, όταν ανοίγει αποθηκεύεται μέσα στον χώρο όπου κανονικά θα ήταν οι 2 πίσω θέσεις. Ταυτόχρονα, η κατανάλωση στην κουπέ έκδοση μειώθηκε περαιτέρω από τα 2,1 λίτρα στα 1,8 λίτρα ανά 100 χιλιόμετρα, ενώ στην ημι-ανοιχτή έκδοση παρέμεινε στα 2,1 λίτρα ανά 100 χιλιόμετρα.

Και στις δύο εκδοχές, η μέγιστη ισχύς διατηρήθηκε στους 231 hp, αλλά τώρα αποδιδόταν σε λίγο μεγαλύτερο εύρος στροφών, από τις 5.800 έως τις 6.000 στροφές το λεπτό, αντί στις 5.800 ειδικά και μόνο. Η τελική ταχύτητα συνέχισε να περιορίζεται ηλεκτρονικά στα 250 km/h (155 mph) και στις δύο εκδοχές, ενώ η επιτάχυνση 0-100 km/h (0-62 mph) στο ημι-καμπριολέ έρχεται σε 4,6 δευτερόλεπτα, έναντι 4,4 της εκδοχής κουπέ.

## Παραγωγή
thumb|right|Τα πίσω καθίσματα ενός i8 Coupé του 2016. Αντιθέτως, το ημι-κάμπριο i8 Roadster ήταν 2-θέσιο, αντί με σαλόνι διάταξης 2+2.

Στις 13 Δεκεμβρίου 2019, η BMW ανακοίνωσε ότι η παραγωγή του 20.000-στού αντιτύπου της i8 είχε μόλις ολοκληρωθεί την ίδια ημέρα. Το επετειακό αυτό αντίτυπο ήταν ένα i8 Roadster στην ειδική έκδοση **Ultimate Sophisto Edition**, το οποίο και παρέλαβε ένας πελάτης στη Γερμανία. Αυτή η έκδοση βγήκε σε περιορισμένη παραγωγή, μόλις 200 αντιτύπων παγκοσμίως, και φέρει εξωτερικό χρωματισμό Sophisto Grey, ζάντες 20 ιντσών και μαύρες δαγκάνες φρένων, ενώ στο σαλόνι υπάρχουν ειδικά ταμπελάκια με τον αύξοντα αριθμό από τα 200 αυτοκίνητα της έκδοσης αυτής και ειδικά γραφικά.

Μάλιστα την ίδια ημερομηνία η BMW δήλωσε επίσημα ότι η έκδοση i8 Ultimate Sophisto Edition θα είναι «το τελευταίο κεφάλαιο» του i8 και ότι η παραγωγή του μοντέλου θα λήξει οριστικά τον Απρίλιο του 2020, μετά από 6 ακριβώς χρόνια.

Αξιοσημείωτο ιστορικά, είναι ότι μόλις 1 μέρα μετά, στις 14 Δεκεμβρίου 2019, εκπρόσωπος της BMW δήλωσε ότι, σε αντίθεση με το i8, το ηλεκτροκίνητο αυτοκίνητο πόλης BMW i3 θα παραμείνει στη παραγωγή έως το 2024 και μετά θα διακοπεί, αν και επίσης χωρίς διάδοχο, καθώς η BMW i θα στραφεί προς άλλες κατηγορίες αυτοκινήτων (τελικώς όντως στράφηκε). Τελικώς όμως, στις 28 Ιανουαρίου 2022 η BMW ανακοίνωσε επίσημα ότι η παραγωγή του i3 θα σταματήσει τον Ιούλιο του 2022, μετά από 9 χρόνια εμπορικής πορείας. Για την ιστορία, και τα δύο αυτά μοντέλα είχαν παραχθεί στο εργοστάσιο της εταιρείας στη Λειψία, Γερμανία.

Η λήξη της παραγωγής του i8 τελικώς έλαβε χώρα στις 11 Ιουνίου 2020 και το τελευταίο αντίτυπο ήταν ένα i8 Roadster σε εξωτερικό μπλε χρώμα Portimao Blue. Η συνολική παραγωγή των i8 Coupé και i8 Roadster έφτασε τα 20.448 αντίτυπα. Οι αιτίες της οριστικής ακύρωσης του μοντέλου ήταν οι συνέπειες της πανδημίας του κορωνοϊού που ξέσπασε στις αρχές του 2020 και το αυξημένο κόστος ανάπτυξής του, με τον όγκο πωλήσεων του μοντέλου να μην μπορεί να δικαιολογήσει το κόστος για την ανάπτυξη και την κατασκευή ενός διαδόχου.

## Δείτε επίσης
* BMW i
* BMW i3

## Αναφορές


## Εξωτερικοί σύνδεσμοι

* Η επίσημη Ελληνική ιστοσελίδα του BMW i8 
* Η επίσημη διεθνής ιστοσελίδα του BMW i8
* www.caranddriver.com/ BMW i8

i8
Κατηγορία:Γερμανικά αυτοκίνητα
Κατηγορία:Σπορ αυτοκίνητα
Κατηγορία:Αυτοκίνητα πολυτελείας
Κατηγορία:Υβριδικά ηλεκτρικά αυτοκίνητα
Κατηγορία:Αυτοκίνητα με κινητήρα πίσω